Parte-hartzea maskulinoa da? Emakume gazteek oztopoak dituzte? Parte-hartzea maskulinoa da? Emakume gazteek oztopoak dituzte?
Maiatzaren 16an BilboRock-en EGK-ko elkarteekin Eragin #Plazandre txostena elkarbanatuko dugu
Helburua Euskadiko emakume gazteen errealitatea eta EGK-ko elkarteetako emakumeen errealitatea alderatzea da
Patriarkatuak emakumeak eremu pribatuan mantendu izan ditu historikoki. Hau izan zen 2018an jorratutako #Plazandre proiektuaren abiapuntua. Izan ere, EGKtik antolatu ditugun hitzaldi, topaketa edo dinamiketan parte-hartzea orokorrean maskulinoa izan dela ikusi dugu. Eta beste hainbat eragilek antolatuak izan diren ekimenetan berretsi egin da.
2018ko urrian UPV/EHUko Bizkaia Aretoan Euskadiko emakume gazteek espazio publikoan duten parte-hartzea nolako den aztertu genuen Giza Liburutegiak metodologia berritzailea erabilita. Topaketa horretan bildutako hausnarketa eta ideiak pilatuz ondorio-txosten bat egin zen, Eragin #Plazandre.
Barrura begirako lana
Iaz jorratzen hasitako bideari jarraipena eman nahi diogu, parte-hartze ereduak aztertuz eta barnera ere begiratuaz. Izan ere, Eragin #Plazandre txostenean bildu zen bezala, emakume bakoitza toki, bizipen, jarduera eta dinamika ezberdinetatik sartzen bada ere espazio publikora, badute denek amankomunean bizi duten prozesu bat: gizonak imitatuz sartzen dira.
Horregatik, datorren maiatzaren 16an, osteguna, parte-hartzeari, espazio publikoetan hitz egiteari eta ahalduntzeari buruz hitz egiten duen Eragin #Plazandre txostena EGK-ko elkarteei aurkeztuko diegu. Eman izena hemen!
Aurkezpena EGK-ko elkarteei
Aurkezpena EGK-ko elkarteei zuzenduta egongo da eta bi ildo nagusi izango ditu: batetik, aipatutako txostenaren testuinguraketa eta ondorioen azalpena egingo da; eta, bestetik, Euskadiko emakume gazteen errealitatea eta EGK-ko elkarteetako emakumeen errealitatea alderatuko da. Asmoa antzekotasunak bilatzea eta EGK barnean ere parte-hartze modu berriak sortzea da, bidean identifikatu ditugun oztopoak eraitsi eta gure jarduna egokitzeko.
Topaketa honetan, beraz, parte-hartzearen arrakala horiek denak aztertu eta buelta bat eman nahi diogu, parte-hartze feministago bat eraikitzeko.
Noiz: 2019ko maiatzaren 16an, 18:00tan.
Non: BilboRock (Bilbo).
Izen-ematea: https://bit.ly/2VkuqT3
Ekitaldia interesekoa bazaizu, eta edozein zalantza izanez gero, idatz iezaguzu berdintasuna@egk.eus edo partehartze@egk.eus helbide elektronikora edo deitu 94 44 36 143 / 615 749 929 (Irati) edo 945 22 06 01 / 688 676 099 (Xuban) zenbakira. Ez galdu aukera eta eman izena hemen! Eta gerturatzea ezinezkoa bazaizu, baina ekitaldian jorratutakoaren berri izan nahi baduzu, idatzi edo deitu esandako kontaktuetara.